นายกบลจ.เผยกองทุนช้อนหุ้นหนุนดัชนี
นายกสมาคมบริษัทจัดการลงทุนเผยกองทุนช่วยสร้างเสถียรภาพให้กับตลาดในยามผันผวน
29 ต.ค. 2565

นายกสมาคมบริษัทจัดการลงทุนเผยกองทุนช่วยสร้างเสถียรภาพให้กับตลาดในยามผันผวน
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง ในฐานะนายกสมาคมบริษัทจัดการลงทุน กล่าวว่า ในช่วงที่ตลาดหุ้นผันผวนมาก อุตสาหกรรมกองทุนได้ทำหน้าที่สร้างเสถียรภาพให้กับตลาด โดยนำเงินจากนักลงทุนเข้าไปลงทุน เนื่องจากมองเห็นโอกาสในการลงทุน ราคาหุ้นถูกขณะที่ปัจจัยพื้นฐานไม่ได้เปลี่ยน
อย่างไรก็ตามยอมรับว่า ภาพรวมการลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ในปีนี้มีเม็ดเงินเข้ามาลงทุนช้ากว่าปีที่ผ่านๆ มา เนื่องจากนักลงทุนบางส่วนยังไม่มั่นใจว่า การลงทุนใหม่ในปีนี้จะได้รับสิทธิประโยชน์ทางภาษีหรือไม่ ซึ่งในส่วนของกองทุน LTF ยังได้สิทธิลดหย่อนภาษีไปจนถึงปี 2559 เหมือนเดิม แต่จะต่ออายุหรือไม่ต้องรอการพิจารณาในช่วงปลายปี 2558 ขณะที่กองทุน RMF ไม่มีการเปลี่ยนแปลงสิทธิในการลดหย่อนภาษี แต่หากไม่มีการต่ออายุสิทธิลดหย่อนภาษีให้กับกองทุน LTF คงจะมีผลกระทบต่ออุตสาหกรรมบ้าง
"อุตสาหกรรมกองทุนเป็นธุรกิจที่ได้ประโยชน์จากสิทธิลดหย่อนภาษี เพราะฉะนั้นเราต้องมีจิตสำนึกที่จะสร้างวัฒนธรรมการออมให้กับสังคมไทย เพราะกองทุนจะเป็นกลไกใหญ่ที่ทำให้คนไทยมีการวางแผนการเงิน แต่ที่ผ่านมาระยะเวลายังไม่มากพอที่จะทำให้คนเข้าใจการลงทุน"นางวรวรรณกล่าว
นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท.ร่วมกับบริษัทจัดการลงทุน เปิดงาน"มหกรรมมีใช้ตอนแก่ด้วย LTF &amp; RMF " ซึ่งมีขึ้นตั้งแต่วันที่ 19-21 ธ.ค.2557 ที่ศูนย์การค้าเซ็นทรัลเวิลด์ โดยคาดว่าจะมีนักลงทุนให้ความสนใจค่อนข้างมากกว่าช่วงปีที่ผ่านมา แต่ในส่วนของเม็ดเงินคาดการณ์ได้ยาก เพราะนักลงทุนทยอยซื้อหุ้นมาตั้งแต่ช่วงกลางปี รวมถึงวันที่หุ้นตกหนักในวันที่ 15 ธ.ค.ที่ผ่านมา